laion/Wikipedia-Exotic huggingface dataset:
ლუი ტომლინსონი

ლუი უილიამ ტომლინსონი (ინგლ. Louis William Tomlinson /ˈluːi ˈtɒmlɪnsən/, დაბადების სახელი — ლუი ტროი ოსტინი ინგლ. Louis Troy Austin; დ. 24 დეკემბერი, 1991) — ინგლისელი მომღერალი და სიმღერების ავტორი. ყველაზე მეტად ცნობილია, როგორც ბოიბენდ One Direction-ის წევრი. კარიერა დაიწყო, როგორც მსახიობმა, გამოჩნდა რა ITV-ს დრამატულ ფილმში „შენ რომ მყოლოდი“ და BBC-ის დრამატულ „Waterloo Road“-ში. 2010 წელს, მას შემდეგ, რაც სოლო-შემსრულებლის სახით წარუმატებელი იყო, One Direction-ის შემადგენლობაში გამოდიოდა ბრიტანულ The X Factor-ში. ტომლინსონი ჯგუფის სიმღერების ერთ-ერთი წამყვანი ავტორია. მას შემდეგ, რაც 2015 წელს კოლექტივმა დროებით შეწყვიტა აქტიურობა, ტომლინსონმა გამოუშვა სადებიუტო სოლო-სინგლები „Just Hold On“ და „Back to You“. ეს უკანასკნელი შევა მის სტუდიურ ალბომში, რომელიც 2017 წელს Epic Records-ზე გამოვა. 2013 წელს ტომლინსონი არასაკონტრაქტო პირობებით გახდა „დონკასტერ როვერსის“ ფეხბურთელი. იმავე წელს მან ჩამოაყალიბა საკუთარი ლეიბლი Triple Strings, One Direction-ის Syco-ს იმპრინტი 2017 წელს ლუი მოხვდა Debrett's-ის ბრიტანეთის ყველაზე გავლენიანი პიროვნებების სიაში. 2018 წელს ტომლინსონი X Factor-ის მეთხუთმეტე სეზონში გამოჩნდა როგორც ჟიური და „ბიჭების“ კატეგორიის მენტორი. როდესაც მისმა კატეგორის წევრმა დალტონ ჰარისმა კონკურსში გაიმარჯვა, ტომლინსონი გახდა შოუს პირველი ყოფილი კონკურსანტი, რომელიც გახდა გამარჯვებული მენტორი. მომდევნო წელს ტომლინსონმა გამოუშვა სინგლები „Two of Us“, „Kill My Mind“, „We Made It“, „Don’t Let It Break Your Heart“ და „Walls“. მისი სადებიუტო სოლო ალბომი „Walls“ გამოვიდა 2020 წლის იანვარში, ის ბრიტანეთში — მეოთხე ადგილზე, ხოლო აშშ-ში Billboard 200-ის მეცხრე ადგილზე გავიდა. ტომლინსონის მეორე ალბომი, „Faith in the Future“, გამოვიდა 2022 წლის ნოემბერში, მან დიდ ბრიტანეთში — პირველი, აშშ-ში კი მეხუთე ადგილი დაიკავა. [წყარო არ არის მითითებული 530 დღე] შეგიძლიათ იხილოთ მედიაფაილები თემაზე „ლუი ტომლინსონი“ ვიკისაწყობში. ოფიციალური საიტი ↑ Louis Tomlinson. IMDb.com. ციტირების თარიღი: 14 January 2017. ↑ Steiner, Amanda Michelle (9 November 2015). „One Direction's Louis Tomlinson: Soundtrack of My Life“. Entertainment Weekly. ციტირების თარიღი: 22 July 2017. ↑ Halperin, Shirley (14 July 2017). „One Direction’s Louis Tomlinson Signs With Epic Records“. Variety. ციტირების თარიღი: 15 July 2017. ↑ 4.0 4.1 „Debrett's 500 List: Music“. The Telegraph. 21 January 2017.
ერთდღიურები

ერთდღიურები (ლათ. Ephemeroptera) — მწერების რიგი. 2 მმ-იდან 4 სმ-მდე სიგრძის რბილი წაგრძელებული სხეულის ბოლოზე აქვთ წყვილი გრძელი გვერდითი ცერკები და ერთი შუა პარაცერკი, რომელიც ზოგჯერ ძალიან მოკლეა, ზოგჯერ კი მათი სიგრძე სხეულისას აღემატება. ნაზი აპკოვანი ფრთების ორი წყვილი დასვენების დროს სხეულის მიმართ ვერტიკალურად აქვთ აღმართული. უკანა ფრთები წინაზე მოკლე ან სრულიად განუვითარებელია. პირის ორგანოები რედუცირებულია, ნაწლავი კი საჰაერო ბუშტად არის გარდაქმნილი, შესაბამისად, არ იკვებებიან. გავრცელებული არიან მთელს მსოფლიოში. ცნობილია 2600-მდე სახეობა. მეტამორფოზი არასრულია. კვერცხებს წყალში დებენ. მატლის განვითარება 1–3 წელს გრძელდება; ისინი სხვადასხვა მტკნარ წყალსატევში ბინადრობენ, მტაცებლები ან დეტრიტოფაგები არიან. სხვა მწერებისგან განსხვავებით, ახასიათებთ გარეგნულად ერთმანეთისგან მცირედ განსხვავებული ორი შემდგომი სტადია: განვითარება დამთავრებული მატლიდან გამოდის სქესმოუმწიფებელი სუბიმაგო, რომელიც კანს იცვლის და სქესმწიფე იმაგოდ გარდაიქმნება. ერთდღიურები ცოცხლობენ ცოტა ხანს — რამდენიმე საათიდან ერთ ან რამდენიმე დღემდე. ფრთიანი ზრდასრულები წყალთან ახლოს ატარებენ სიცოცხლეს. მამლები ჰაერში ხშირად წარმოქმნიან გუნდებს; შეწყვილების შემდეგ იღუპებიან. მატლების დიდი რაოდენობის გამო ერთდღიურები ძირითად საკვებ რესურსს წარმოადგენენ მრავალი თევზისათვის, განსაკუთრებით ორაგულისებრთათვის. დიდ მდინარეებზე მასიური სახეობების იმაგოების სინქრონული გაფრენა ხშირად თოვას მოაგონებს. მტკნარი წყალსატევების სისუფთავის ინდიკატორები არიან. ნამარხ ერთდღიურებს დიდი მნიშვნელობა აქვთ ბიოსტრატიგრაფიისათვის. ↑ 1.0 1.1 1.2 1.3 1.4 ერთდღიურები // ქართული საბჭოთა ენციკლოპედია, ტ. 4, თბ., 1979. — გვ. 184. ↑ 2.0 2.1 2.2 2.3 Рязанова Г. И. Подёнки // Большая российская энциклопедия. т. 26. — М., 2014. — стр. 542.
მარგარიტა 96

„მარგარიტა 96“ — ქართული თანამედროვე მუსიკის ფესტივალი, რომელიც ჩატარდა 1996 წლის ივნისში თბილისში, ვაკის პარკში. ფესტივალში მონაწილეობა ქვეყანაში მოღვაწე თითქმის ყველა მუსიკოსმა მიიღო. ფესტივალი განსაკუთრებით მნიშვნელოვანი იყო ქართული როკ-მუსიკის ისტორიაში. ითვლება საქართველოში 1990-იანი წლების პირველი ნახევრის ალტერნატიული მუსიკალური კულტურის ერთგვარ შემაჯამებელ მოვლენად. სცენაზე გამოვიდნენ Outsider, „ვაკის პარკი“, ირაკლი ჩარკვიანი, „33ა“, ზუმბა, Mother on Mondays, „კონტრაბანდა“, „ამორალი“, Afternoon Version, დიმა დადიანის „ოქროს კბილი და ცაცხვი“ და სხვა შემსრულებლები. ჟიურიმ მუსიკათმცოდნე ევგენი მაჭავარიანის თავმჯდომარეობით საუკეთესო ალტერნატიულ ჯგუფად Outsider დაასახელა. ↑ მჭედლიძე, თამაზ. 90–იანი წლების ქართული ალტერნატიული მუსიკა. „ტაბულა“, 18 აპრილი 2013
თურქეთის საფეხბურთო თასი

თურქეთის საფეხბურთო თასი (თურქ. Türkiye Kupası) — ყოველწლიური სათასო შეჯიბრება თურქეთის საფეხბურთო გუნდებს შორის, რომელსაც ატარებს თურქეთის ფეხბურთის ფედერაცია. გათამაშება პირველად ჩატარდა 1962 წელს. გამარჯვებული გუნდი კვალიფიკაციას გადის თურქეთის სუპერთასზე და უეფა-ს ევროპა ლიგაზე. ტურნირის ისტორიაში ყველაზე წარმატებული კლუბია სტამბოლის „გალათასარაი“, რომელსაც 17-ჯერ აქვს თასი მოპოვებული. მოქმედი გამარჯვებულია „აქჰისარ ბელედიესპორი“. თასი ფეხბურთის ფედერაციის ოფიციალურ საიტზე (თურქული) (ინგლისური) Turkey - List of Cup Finals ↑ ტექნიკური მოგება. ↑ ალთაიმ მატჩი მონეტის აგდებით მოიგო.
ერთეული კრაზანები

ერთეული კრაზანები — კრაზანისებრთა ოჯახის რამდენიმე ქვეოჯახის (Eumeninae, Euparagiinae, Zethinae) საერთო სახელწოდება. შეიცავს 2 ათასზე მეტ სახეობას. დედალი ერთეული კრაზანები აშენებენ ერთ- ან რამდენიმეუჯრიან ბუდეს. თითოეულ უჯრაში დებენ თითო კვერცხს. მატლებს კვებავენ სხვა მწერების მატლებითა და მუხლუხებით, რითაც ამცირებენ მავნე მწერების რიცხვს. ქართული საბჭოთა ენციკლოპედია, ტ. 4, თბ., 1979. — გვ. 186.
თურქეთის საფეხბურთო სუპერთასი

თურქეთის საფეხბურთო სუპერთასი (თურქ. Türkiye Süper Kupası) — საფეხბურთო გათამაშება თურქეთში, სადაც სუპერლიგის და თასის გამარჯვებულები ხვდებიან ერთმანეთს. იმ შემთხვევაში, თუ ქვეყნის ჩემპიონატსაც და თასსაც ერთი გუნდი მოიგებს, მაშინ მას სუპერთასზე თასის ფინალისტი გუნდი დაუპირისპირდება. სუპერთასი თამაშდება 1966 წლიდან. გათამაშების ისტორიაში ყველაზე წარმატებული კლუბია სტამბოლის „გალათასარაი“, რომელმაც 15-ჯერ მოიპოვა ტიტული. მოქმედი გამარჯვებულია „აქჰისარ ბელედიესპორი“. სუპერთასი ფეხბურთის ფედერაციის ოფიციალურ საიტზე (თურქული) (ინგლისური) Turkey - List of Super Cup (President's Cup) Finals ↑ ფენერბაჰჩეს გადაეცა სუპერთასი ჩემპიონატის და თასის მოგების გამო.
ერთლებნიანები

ერთლებნიანები (Monocotyledoneae, Monocotyledones ანუ Liliatae), ფარულთესლოვანი მცენარეების კლასი, რომელთა ჩანასახში ერთი ლებანია განვითარებული. ორლებნიანებისაგან განსხვავებით, ერთლებნიანების გამტარი კონები დახურულია და უწესრიგოდ განლაგებული, არა აქვთ წარმომშობი ქსოვილი - კამბიუმი, რის გამოც ღერო და ფესვი სისქეში არ იზრდება; ფოთლები პარალელურ- ან რკალურძარღვიანია, ყვავილის ნაწილები - სამწევრიანია; ჩანასახის ფესვი კვდება და მთავარი ფესვის მაგივრად დამატებითი ფესვები ვითარდება. ღერო სუსტად არის დატოტვილი, ფოთლის ფირფიტა დაუნაწევრებელი და მარტივია. მხოლოდ ზოგიერთ სახეობას აქვს კამბიუმი, რომელიც მალე წყვეტს მოქმედებას. მცირე ნაწილს აქვს ბადისებრძარღვიანი ფოთლები, ოთხწევრიანი ან ორწევრიანი ყვავილები და სხვა. ერთლებნიანებს წინათ ყველაზე პრიმიტიული ყვავილოვან მცენარეებად თვლიდნენ და ფარულთესლოვან მცენარეთა სისტემას სათავეში ათავსებდნენ. ამჟამად ბოტანიკოსთა უმრავლესობა ერთლებნიანების წინაპრად მაგნოლიის ტიპის პრიმიტიულს ორლებნიანებს მიიჩნევს. ზოგიერთს კი მიაჩნია, რომ ორივე კლასი წარმოიშვა რომელიღაც საერთო წინაპრისაგან. ერთლებნიანებთა 65 ათასზე მეტი სახეობა გაერთიანებულია 65-70 ოჯახი. გავრცელებულია ყველგან. ჩრდილოეთ და ზომიერ განედებში გვხვდება ბალახოვანი ფორმები, ტროპიკებსა და სუბტროპიკებში - მერქნიანი. ჭარბობენ მდელოს, ველისა და სავანის ბალახნარში. ერთლებნიანებს შორის ბევრია მნიშვნელოვანი საკვები კულტურა (ხორბალი, ბრინჯი, სიმინდი, ქერი, ჭვავი, ფეტვი, ღომი, შაქრის ლერწამი და სხვა), საკვები ბალახი (ტიმოთელა, წივანა, თივაქასრა და სხვა), პალმა (ფინიკის, ქოქოსის და სხვა), დეკორატიული (ტიტა, შროშანი, სემბული და სხვა), აგრეთვე სამკურნალო, ბოჭკოვანი და სხვა სამეურნეო მნიშვნელობის მცენარე. ქსე, ტ. 4, გვ. 187, თბ., 1979
ტაგანროგის მზის საათი

ტაგანროგის მზის საათი (რუს. Солнечные часы) — მზის საათი როსტოვის ოლქის ქალაქ ტაგანროგში. დამზადებულია 1833 წელს. იგი წარმოადგენს რუსეთის ფედერაციის რეგიონალური მნიშვნელობის კულტურული მემკვიდრეობის ძეგლს. აღნიშნული ძეგლების სიაში შეიტანეს როსტოვის საოლქო საბჭოს სახალხო დეპუტატთა 1992 წლის 18 ნოემბრის № 301 გადაწყვეტილების საფუძველზე. ძველი მზის საათები ტაგანროგში დაამონტაჟეს 1833 წელს ბერძნების ქუჩაზე ქვის კიბესთან ახლოს, რომელიც აერთებს ბერძნების ქუჩასა და პუშკინის სანაპიროს. საათი დადგეს იმისათვის, რათა გაარკვიონ დრო ცაზე მზის ადგილმდებარეობის მიხედვით. ამ პერიოდისათვის ქალაქისთავი იყო ბარონი ოტო გერმანეს ძე ფრანკი. მზის საათი გვიჩვენებს ადგილობრივ ჭეშმარიტ დროს და არ ითვალისწინებს განსხვავებას ოფიციალურ დროსა და ადგილობრივ მზის დროს შორის. მზის საათის გამოყენება შესაძლებელია მხოლოდ დღე და უღრუბლო ამინდში, როდესაც მეტალის სამკუთხედის ჩრდილი კარგად ჩანს. ამჟამად მზის საათი პრაქტიკულად არ გამოიყენება თავისი დანიშნულებით. საათი წარმოადგენს ტაგანროგის ისტორიისა და არქიტექტურის ძეგლს. მზის საათი დგას რუხი ქვის კვარცხლბეკზე. მისი ძირითადი ელემენტია „გნომონი“ (მეტალისაგან დამზადებული ჩრდილის მაჩვენებელი). საათს გააჩნია ციფერბლატი, რომელიც დატანილია მარმარილოს ფილაზე, რომელიც თავის მხრივ დგას რვაკუთხა ქვის კვარცხლბეკზე. საათი რამდენიმეჯერ გაარემონტეს, რომლის დროსაც შეიცვალა გნომონი. საათი არ ითვალისწინებს ზამთრისა და ზაფხულის დროზე გადასვლას და პირიქით. გნომონის როლს თამაშობს მეტალის სამკუთხედი. ციფრები 1-დან 12-მდე დაყოფილია, თოთოეული დანაყოფის ფასია 10 წუთი. 2006-2007 წლებში საათს ჩაუტარდა უკანასკნელი რესტავრაცია. ტაგანროგის მზის საათი არის ქვეყანაში მოქმედ საათებს შორის ყველაზე ძველი. 2000 წელს ტაგანროგში დააყენეს „ლემაკსის“ ფირმის მზის საათი, რომლის კონსტრუქტორია ვ. ივანოვი. Энциклопедия Таганрога. — Ростов-н/Д: Ростиздат, 2003. — 512 с. — ISBN 5-7509-0662-0 Солнечные часы в Таганроге დაარქივებული 2017-03-22 საიტზე Wayback Machine. Старинные солнечные часы ↑ Часы Иванова В. А. в Таганроге. დაარქივებულია ორიგინალიდან — 2017-03-20. ციტირების თარიღი: 2017-10-29. ↑ Парк культуры и отдыха. დაარქივებულია ორიგინალიდან — 2017-03-20. ციტირების თარიღი: 2017-10-29.
The X Factor

The X Factor — სატელევიზიო მუსიკალური კონკურსის ფრენჩაიზი, შექმნილი საიმონ კოუელის და კომპანია SYCOtv-ის მიერ. იგი თავდაპირველად ბრიტანეთის ტელეეთერში გავიდა და მიზნად ისახავდა Pop Idol-ის (2001–2003) ჩანაცვლებას. შემდგომში შოუს ანალოგი მრავალ ქვეყანაში შეიქმნა. შოუს სახელწოდება განიმარტება, როგორც განუსაზღვრელი „რაღაც“, რაც ვარსკვლავობას უზრუნველყოფს. შერილ კოული, ბრიტანული The X Factor-ის ჟიურის წევრი, ამბობდა, რომ ეს არის „რაღაც, რასაც ვერ ახსნი“. კონკურსში გამარჯვებული აფორმებს კონტრაქტს ხმისჩამწერ კომპანიასთან. გარდა ამისა, იგი გამოდის შოუს შემდგომ გამოშვებებში. ოფიციალური საიტი
ერთსაფრიანები

ერთსაფრიანები (Monochlamydeae) — პირველადსაფრიან ორლებნიან მცენარეთა ჯგუფი. ხეები და ბუჩქებია, იშვიათად — ბალახები. მიეკუთვნება ტირიფისებრნი, არყისებრნი, წიფლისებრნი, კაზუარისებრნი, თელასებრნი, თუთისებრნი, კანაფისებრნი და ზოგი სხვა ოჯახი. მათი ყვავილები მეტწილად ერთსქესიანი, უყვავილსაფრო ან მარტო ჯამისებრყვავილსაფრიანია, იშვიათად კი ორმაგყვავილსაფრიანი. ქარითმტვერია მცენარეებია. ადრე ერთსაფრიანებს ყველაზე უფრო პრიმიტიულ ორლებნიანებს აკუთვნებდნენ. თანამედროვე სისტემებში განსაკუთრებულ ჯგუფად არ გამოყოფენ. ქართული საბჭოთა ენციკლოპედია, ტ. 4, თბ., 1979. — გვ. 188-189.
ერთსახლიანი მცენარეები

ერთსახლიანი მცენარეები — მცენარეები, რომელთა ერთსქესიანი ყვავილები, მამრობითიც (მტვრიანიანი) და მდედრობითიც (ბუტკოიანი), ერთსა და იმავე მცენარეზეა განვითარებული. ასეთია მაგ., არყი, თხილი, მუხა, ფიჭვი, ნაძვი, სიმინდი, კიტრი. ერთსახლიანი მცენარეებია აგრეთვე მრავალი ხავსი და წყალმცენარე, რომელთა მამრობითი და მდედრობითი სასქესო ორგანოები ერთ ინდივიდზეა განლაგებული. შეადარეთ ორსახლიანი მცენარეები, მრავალსახლიანი მცენარეები. ქართული საბჭოთა ენციკლოპედია, ტ. 4, თბ., 1979. — გვ. 189.
ერთწლოვანი მცენარეები

ერთწლოვანი მცენარეები — მცენარეები, რომლებიც თავიანთ სასიცოცლო ციკლს ამთავრებენ ერთ სავეგეტაციო პერიოდში (ჩვეულებრივ 2-5 თვე). ასეთია მაგ. სელი, გეტვი, წიწიბურა, საგაზაფხულო ხორბალი, შვრიუკა, ჭიოტა. ერთწლოვანი მცენარეებს, რომლებსაც განსაკუთრებით მოკლე სავეგეტაციო პერიოდი აქვთ, ეფემერები ეწოდებათ. ერთწლოვანი მცენარეები ხშირია უდაბნოში და ნახევრად უდაბნოში. ისინი ძირითადად იზრდება იქ, სადაც შეკრული მცენარეული საფარი არ არის. შეკრულ მცენარეულ დაჯგუფებაში კი მაგ., მდელოზე, ხშირად გვხვდება ისეთი ერთწლოვანი მცენარეები, რომლებსაც პარაზიტიზმის ან სიმბიოზის შედეგად შეუძლიათ დამატებითი საკვების მიღება. ზოგი ერთწლოვანი მცენარეები მკაცრ პირობებში წლის მანძილზე ვერ ამთავრებს თავის სასიცოცხლო ციკლს და გადაიქცევა მრავალწლოვნად (მრავალწლოვანი მცენარეები). ასეთია, მაგალითად ერთწლოვანი თივაქასრა. ვიკისაწყობში არის გვერდი თემაზე: ერთწლოვანი მცენარეები ორწლოვანი მცენარეები მრავალწლოვანი მცენარეები ქართული საბჭოთა ენციკლოპედია, ტ. 4, თბ., 1979. — გვ. 189.
ერთწლოვანი საკვები ბალახი

ერთწლოვანი საკვები ბალახი — მცენარეები, რომლებსაც იყენებენ ცხოველთა საკვებად. ცნობილია 60-ზე მეტი სახეობა. მარცვლოვნებიდან მოჰყავთ სუდანურა, ქვრიმა, ერთწლოვანი კოინდარი და სხვა. პარკოსნებიდან — ცერცველა, ცულისპირა, ბარდა და სხვ. ერთწლოვანი საკვები ბალახს თესავენ ან ძირითად კულტურად ან სხვა ძირითადი კულტურის მოსავლის აღების შემდეგ, როგორც შუალედურს, დამატებითი მოსავლის მისაღებად. იყენებენ მწვანე საკვებად, სილოსად, თივად და სხვა. დალაქიშვილი მ., ქართული საბჭოთა ენციკლოპედია, ტ. 4, თბ., 1979. — გვ. 189.
Recital of the Script

Recital of the Script — ბრიტანული ნეო-პროგრესული როკ-ჯგუფ Marillion-ის საკონცერტო ალბომი და ვიდეო, რომელიც ასახავს 1983 წლის 17 და 18 აპრილს, ლონდონის Hammersmith Odeon-ში ჩატარებულ ორ კონცერტს. პირველი ჩანაწერი გამოვიდა 1983 წელს. DVD დისკზე, რომელიც გამოიცა 2003 წლის ივლისში, შეტანილია დამატებითი მასალა. Script For A Jester's Tear (ალბომიდან Script for a Jester's Tear, 1983) – 8:46 Garden Party (ალბომიდან Script for a Jester's Tear, 1983) – 7:15 Three Boats Down From The Candy (სინგლიდან Market Square Heroes, 1982) – 7:44 The Web (ალბომიდან Script for a Jester's Tear, 1983) – 12:00 Charting The Single (სინგლიდან He Knows You Know, 1982) – 6:18 Chelsea Monday (ალბომიდან Script for a Jester's Tear, 1983) – 7:48 He Knows You Know (ალბომიდან Script for a Jester's Tear, 1983) – 6:17 Forgotten Sons (ალბომიდან Script for a Jester's Tear, 1983) – 14:17 Market Square Heroes (სინგლიდან Market Square Heroes, 1982) – 8:05 Grendel (სინგლიდან Market Square Heroes, 1982) – 18:54 Script for a Jester's Tear Garden Party The Web Chelsea Monday He Knows you Know Forgotten Sons Market Square Heroes Grendel დისკის დამატებით განყოფილებაში შეტანილია ჯგუფის მუსიკალური ვიდეოები, კულისებში გადაღებული კადრები და ფიშის ინტერვიუ He Knows you Know Backstage Market Square Heroes (ნაწყვეტი) ფიშის ინტერვიუ ინფორმაცია ალბომზე ჯგუფის ოფიციალური საიტიდან დაარქივებული 2012-02-23 საიტზე Wayback Machine. ↑ http://www.amazon.de/Recital-Of-The-Script/dp/B002F7H4WI/ref=mb_oe_o
საბჭოთა კავშირის გმირები

მთავარი სტატია: საბჭოთა კავშირის გმირი.
ტაგანროგის ცენტრალური საბავშვო ბიბლიოთეკა

გორკის სახელობის ტაგანროგის ცენტრალური საბავშვო ბიბლიოთეკა (რუს. Центральная городская детская библиотека имени Горького) — ქალაქის ცენტრალური საბავშვო ბიბლიოთეკა ტაგანროგში. მდებარეობს ყოფილი კათოლიკური ეკლესიის შენობაში. XIX საუკუნეში ქალაქში თავი მოიყარა სხვადასხვა აღმსარებლობის მოსახლეობამ, საჭიროებამ მოიტანა საკულტო ნაგებობების აშენება. ტაგანროგში მცხოვრებ კათოლიკეებს ადრე არ ჰქონიათ საკუთარი ეკლესია. კათოლიკეებმა ქალაქისთავის ბარონ ბ. კამპენჰაუზენის შუამდგომლობით იმპერატორ ალექსანდრე I-საგან მიიღეს თანხმობა რომაულ-კათოლიკური ეკლესიის აშენების შესახებ. ეკლესიის შენობის პროექტი შეიმუშავა ადგილობრივმა არქიტექტორმა როსინსკიმ. მშენებლობისათვის აგური და კირქვა შეიძინეს კამპენჰაუზენის აგურის ქარხანაში. 1807 წლის მაისში აკურთხეს ეკლესიის ასაშენებელი ადგილი. ეკლესიის მშენებლობა დაიწყო ვაჭარმა ი. ტამბალამ, ხოლო შიდა აღჭურვილობა შეიძინეს ადგილობრივი კათოლიკეების თანხებით. ეკლესია ემსახურებოდა 300-მდე კათოლიკეს, რომლებიც ტაგანროგში ცხოვრობდნენ. კათოლიკური ეკლესია დაიხურა 1923 წელს და გადაეცა ადგილობრივ მეწამრეს სახელოსნოდ. ეკლესიის უკანასკნელი კათოლიკე წინამძღვარი იყო იულიუს ნარკევიჩი. საბჭოთა პერიოდში, 1939 წელს ეკლესია გადააკეთეს ბიბლიოთეკად, შემდეგ ამ შენობაში განათავსეს, ჯერ კიდევ 1933 წელს გახსნილი მაქსიმ გორკის სახელობის ცენტრალური საბავშვო ბიბლიოთეკა. მეორე მსოფლიო ომამდე ბიბლიოთეკის დირექტორი იყო თამარა აბრამის ასული კობრინა, მის დროს ცენტრალური ბიბლიოთეკა გახდა ბავშვებთან მუშაობის ცენტრი. 1941 წელს კობრინა ფაშისტებმა დახვრიტეს. დიდი სამამულო ომის წლებში ბიბლიოთეკა მაინც ფუნქციონირებდა. ტაგანროგის გათავისუფლების შემდეგ მიმდინარეობდა მისი სარემონტო-აღდგენითი სამუშაოები. 2007 წლიდან ბიბლიოთეკის ხელმძღვანელია ელენა კირსანოვა. ბიბლიოთეკის ფონდი მოიცავს 75 500 ეგზემპლარს. ბიბლიოთეკა ყოველწლიურად ემსახურება 10 000 ბავშვს, მათ მშობლებს და პედაგოგებს. ბიბლიოთეკას აქვს 14 ფილიალი ტაგანროგის სხვადასხვა უბანში. ბიბლიოთეკის შენობას ფასადზე აქვს სამი მაღალის წორკუთხა ფანჯარა, ორფერდა გადახურვა და სამკუთხა ფრონტონი. აგურის შენობა გალესილია მოვარდისფრო საღებავით. შენობაში შესასვლელი მინაშენიდანაა. თავის დროზე ეკლესიის ფრონტონზე შესრულებული იყო ბარელიეფი წარწერით „£ r tuis bonis tibi offerrmus“. Гаврюшкин О. П. Мари Вальяно и другие (Хроника обывательской жизни). — Таганрог: МИКМ, 2001. — 544 с. — ISBN 5-86746-039-8. Таганрог, улица Фрунзе, 58 დაარქივებული 2016-10-19 საიტზე Wayback Machine. Центральная городская детская библиотека им. Горького ЦГДБ ИМЕНИ М. ГОРЬКОГО ↑ Глазычев В. Л. Архитектура. Энциклопедия. — М.: Дизайн. Информация. Картография; Астрель; АСТ, 2002. — 672 с. — ISBN 5-17-005418-1.
Microsoft Access

Microsoft Office Access — ელექტრონული მონაცემთა ბაზების რელაციური მართვის სისტემა, რომელსაც აწარმოებს კორპორაცია Microsoft. იგი პირველად გამოვიდა 1992 წელს, შედის Microsoft Office-ის პაკეტში. აქვს ფართო გამოყენების ფუნქციები. იყენებს VBA (Visual Basic for Applications) ენას, რომლითაც შესაძლებელი ხდება დაიწეროს Access-ის სივრცეში, მონაცემთა ბაზებთან სამუშაო სხვადასხვა პროგრამა. Access არის მონაცემთა ბაზაში ინფორმაციის შენახვის, ორგანიზაციის და მოძებნის საშუალება. პროგრამაში მუშაობისას პირველ რიგში უნდა შეიქმნას მონაცემტა ბაზის ფაილი, რომლის ბაზაზე დგინდება გამომავალი ანგარიშგებების ფორმები. მონაცემთა ბაზის შევსება შესაძლებელია როგორც უშუალოდ შეტანით ასევე სპეციალურად შექმნილი ფორმებითაც. მონაცემთა ბაზის ფაილში შენახული ინფორმაცია არის წყარო რომლიდანაც ივსება ანგარიშგების ხელით შექმნილი ფორმები. Ecxel-ისაგან განსხვავებით აქ მინიმუმამდეა დაყვანილი მათემატიკური ფორმულებით სარგებლობა. შექმნილი მონაცემთა ბაზა შესაძლებელია პარალელურად გამოყენებული იქნას Ecxel-ში მისი შემდგომი ანალიზისათვის. უკანასკნელ ვერსიებში გამოიყენება ფორმატი OOXML (გაფართოება .accdb). უფრო ადრინდელი ვერსიები იყენებდნენ ბინარულ ფორმატს (გაფართოებით .mdb). 1992: Access 1 Windows 3.0-თვის 1993: Access 2.0 Windows 3.1x (Office 4.3)-თვის 1995: Access 7 Windows 95 (Office 95)-თვის 1997: Access 97 (Office 97) 1999: Access 2000 (Office 2000) 2001: Access 2002 (Office XP) 2003: Access 2003 (Microsoft Office 2003 პროგრამების კომპლექტიდან) 2007: Microsoft Office Access 2007 (Microsoft Office 2007 პროგრამების კომპლექტიდან) 2010: Microsoft Office Access 2010 (Microsoft Office 2010 პროგრამების კომპლექტიდან) 2012: Microsoft Access 2013 (Microsoft Office 2013 პროგრამების კომპლექტიდან) 2015: Microsoft Access 2016 (Microsoft Office 2016 პროგრამების კომპლექტიდან) ზ. ბაიაშვილი, „საოფისე კომპიუტერული პროგრამები“, თბ., 2011 Microsoft Access ვიკისაწყობში არის გვერდი თემაზე: Microsoft Access ↑ Microsoft Office Access 2013. office.com. CBS Interactive. ციტირების თარიღი: February 7, 2013.
შურდული (ჟურნალი)

„შურდული“ — ქართული ყოველკვირეული იუმორისტული ჟურნალი. გამოდიოდა 1907 წელს თბილისში გაზეთ „შუამავლის“ შემდეგ. რედაქტირებელ-გამომცემელი — ს. თავდიაშვილი. პირველ ნომერში გამოქვეყნებულია სამგლოვიარო განცხადებები და ნეკროლოგი ილია ჭავჭავაძის გარდაცვალების გამო. ჟურნალში დაბეჭდილია იუმორისტული მოთხრობები, პაროდიები, გამოცანები, ოსკარ შმერლინგისა და შალვა ქიქოძის კარიკატურები, ხუმარას (ვარლამ რუხაძე), ეშმაკის (ნესტორ კალანდაძე), მიმინოს (ვანო ხანდამაშვილი), თაგუნას (შალვა შარაშიძე) და სხვათა ნაწარმოებები. ლორთქიფანიძე ი., ქართული საბჭოთა ენციკლოპედია, ტ. 11, თბ., 1987. — გვ. 58.
შურდული (მრავალმნიშვნელოვანი)

ტერმინი შურდული შეიძლება აღნიშნავდეს: შურდული — ქვის სასროლი იარაღი. შურდული — ქართული ყოველკვირეული იუმორისტული ჟურნალი. შურდული — ქართული ყოველდღიური პოლიტიკურ-ლიტერატურული გაზეთი.
შუამავალი (გაზეთი)

„შუამავალი“ — ქართული ყოველკვირეული იუმორისტული გაზეთი. გამოდიოდა 1907 წელს თბილისში. რედაქტორ-გამომცემელი — ს. კეკელიძე. დაბეჭდილია იუმორისტული სცენები, ნაკვესები ლექსად და პროზად, დეპეშები („სააქაო“ და „საიქიო“). თანამშრომლობდნენ ირეთელი (პოლიევქტოს კალანდაძე), ვერმიცანი (მ. კაკაბაძე), ეშმაკი (ნესტორ კალანდაძე), იასამანი (მიხეილ კინწურაშვილი). კარიკატურები ეკუთვნის ოსკარ შმერლინგს და გ. ზაზაშვილს. „შუამავლის“ შემდეგ გამოვიდა ჟურნალი „შურდული“. ლორთქიფანიძე ი., ქართული საბჭოთა ენციკლოპედია, ტ. 11, თბ., 1987. — გვ. 50.
შუამთა (მთა)

შუამთა — მთა საქართველოში, მცხეთა-მთიანეთის მხარეში, დუშეთის მუნიციპალიტეტში. მდებარეობს თუშეთ-ხევსურეთის კავკასიონის მთავარ ქედზე, მდინარე ხევსურეთის არაგვის სათავეში. სიმაღლე ზღვის დონიდან 3171 მ. აგებულია ზედალიასური ქვიშაქვებითა და თიხაფიქლებით. დამახასიათებელია კლდოვანი, ძლიერ დანაწევრებული რელიეფი, ციცაბო კალთები. ჩრდილოეთ კალთაზე ორი ძველი ცირკია, საიდანაც მეოთხეულ პერიოდში ეშვებოდნენ მყინვარები. მთაზე გვხვდება ხავსები და ლიქენები. ნემანიშვილი ს., ქართული საბჭოთა ენციკლოპედია, ტ. 11, თბ., 1987. — გვ. 50. ↑ საქართველოს გეოგრაფიული სახელების ორთოგრაფიული ლექსიკონი, თბ., 2009. — გვ. 196. ↑ საქართველოს სსრ გეოგრაფიული სახელების ორთოგრაფიული ლექსიკონი, თბ., 1987. — გვ. 117.
ორთულდაღი

ორთულდაღი, შუამთა — მთა საქართველოსა და სომხეთში, სამცხე-ჯავახეთის მხარის ნინოწმინდის მუნიციპალიტეტისა და შირაკის პროვინციის საზღვარზე. მდებარეობს ნიალისყურის ქედის თხემზე, ჯავახეთის ზეგანზე. სიმაღლე ზღვის დონიდან — 2447 მ. აგებულია მიო-პლიოცენური ანდეზიტებით. გუმბათისებრი, სუსტად დანაწევრებული და დამრეცკალთებიანია. შემოსილია სუბალპური და ალპური მდელოს ბალახეულობით. ჯაყელი ქ., ქართული საბჭოთა ენციკლოპედია, ტ. 11, თბ., 1987. — გვ. 50.
შურდული (გაზეთი)

„შურდული“ — ქართული ყოველდღიური პოლიტიკურ-ლიტერატურული გაზეთი სოციალ-დემოკრატიული მიმართულებისა. გამოდიოდა თბილისში 1908 წელს გაზეთ „ეკლის ნაცვლად (დროებით), იყო ჟურნალ „შურდულის“ გაგრძელება. გამოიცა სამი ნომერი. რედქტორ-გამომცემელი — ს. თავდიაშვილი. დაბეჭდილია ადგილობრივი კორესპონდენციები, ინფორმაციები, პოლემიკური წერილები და სხვ. თანამშრომლობდნენ კ. ჩხეიძე, ვ. მგელაძე, შ. დავითაშვილი, ა. ჩხეიძე, ე. გეგეჭკორი და სხვ. დაიხურა თბილისის გენერალ-გუბერნატორის განკარგულებით. ლორთქიფანიძე ი., ქართული საბჭოთა ენციკლოპედია, ტ. 11, თბ., 1987. — გვ. 58.
შურაი-ისლამი

შურაი-ისლამი (არაბ. „ისლამის საბჭო“ ან „ისლამური საბჭო“) — კონტრრევოლუციური, ბურჟუაზიულ-ნაციონალისტური ორგამიზაცია თურქესტანში (თურქმენეთში) 1917-1918 წლებში; ბასმაჩობის ერთ-ერთი ორგანიზატორი. დააარსეს ჯადიდებმა 1917 წლის მარტში ტაშკენტში. 1917 წლის ოქტომბრის რევოლუციის შემდეგ ორგანიზაციამ „კოკანდის ავტონომიის“ შექმნა გამოაცხადა. 1918 წელს თურქესტანის სახკომსაბჭომ „შურაი-ისლამი“ გააუქმა. ქართული საბჭოთა ენციკლოპედია, ტ. 11, თბ., 1987. — გვ. 58.
ვულკანური ექსპლოზიურობის ინდექსი

ვულკანური ექსპლოზიურობის ინდექსი (ინგლ. Volcanic Explosivity Index; შემოკლებით VEI) — ვულკანის ამოფრქვევის ძალის ინდექსი, რომელიც დაფუძნებულია ამონთხეული პროდუქტების მოცულობის შეფასებასა და ფერფლის სვეტის სიმაღლეზე. ვულკანური ექსპლოზიურობის ინდექსი შემოგვთავაზეს კრისტოფერ ნიუჰოლმა და სტივენ სელფმა 1982 წელს დედამიწის ატმოსფეროზე ამოფრქვევის ზემოქმედების შეფასებისათვის. ვულკანური ექსპლოზიურობის მაჩვენებელი დაარქივებული 2017-10-05 საიტზე Wayback Machine.
ჩეშის უბე

ჩეშის უბე (რუს. Чёшская губа) — ყურე ბარენცის ზღვაში, კანინ-ნოსის ნახევარკუნძულსა და კონტინენტის ნაპირს შორის. სიგრძე 110 კმ, სიგანე შესასვლელთან 55 კმ, მაქსიმალური — 130 კმ. ნაპირები უმთავრესად დაბალია, ჩრდილო-დასავლეთით — ფლატოვანი. სიღრმე შესასვლელთან 55 მ. მოქცევა ნახევარდღეღამურია, სიმაღლე 4,3 მ. ნოემბრიდან ივნისის ბოლომდე დაფარულია ყინულით. ერთვის მდინარეები ვიჟასი, ომა, პეშა და ჩეშა. ქართული საბჭოთა ენციკლოპედია, ტ. 11, თბ., 1987. — გვ. 104.